Idoia Torregarai

Idoia Torregarai Martija (Usurbil, 1974ko apirilaren 8a), kazetaria, UEUko komunikazio-arduraduna eta umorista da. 1997an Euskal Herriko Unibertsitatean kazetaritza-ikasketak bukatuta, komunikazio-zuzendaritza ikasketak egin zituen Bartzelonako Unibertsitate autonomoan eta gidoigintza Kataluniako unibertsitate Irekian.

Komunikazio arduraduna 

Kazetaritzan lizentziatua, Enpresa Komunikazioan aditu tituluduna eta Gidoigintzan Masterduna da. Udako Euskal Unibertsitateko (UEU) komunikazio-arduraduna da.

Udako Euskal Unibertsitateko Iruñeko udako ikastaroetako prentsa-bulegoan hasi zan lanean 1996an. Gero Euskararen Kontseiluaren komunikazio-sailean aritu zen bi urtez. 1999an UEUren udako ikastaroen komunikazio-ardura hartu zuen eta hurrengo urteaz gero UEU osoko komunikazio-arduraduna da. Komunikabideetan eta sare sozialetan UEUk duen presentzia kudeatzen du eta gainera zenbait baliabide berriren sorkuntzan parte aktiboa hartu du, esate baterako, Unibertsitatea.net ataria edo artizarra.eus sare-soziala. UEUren 50. urteurreneko hainbat ekitalditan parte hartu zuen, besteak beste, Hasierako Topa ekitaldian eta Barredromoan.

Gainera, Berria Taldeko administrazio kontseiluko kidea da 2018tik, eta Usurbilgo Noaua! kultur elkarteko sustatzaile eta lehendakaria.

Umorista 
Torregaraik Barretartia blog pertsonalean, eta Euskadi Irratiko Faktoria saioan eman zituen bere lehenengo urratsak umorearen munduan. Bakean dagoena, bakean utzi ikuskizuna idatzi, prestatu eta 2018an eskaintzen hasi zen hainbat herritan Mirari Martiarena-rekin batera. Antzezlanean emakume baten eguneroko bizitzan gertatzen direnak islatzen dituzte ikuspuntu umoretsu batetik. Euskarazko umoregintzan eta generoko gaiak lantzen aitzindariak izan dira.

2023an Harpa Jotzen podcast-a ireki zuen EITBn Mirari Martiarenarekin.

2020an plazaratu zuten Luze edo motz ikuskizunean Torregaraik eta Martiarenak hilekoaz, ligatzeko teknikez, emakumeen masturbazioaz edo menopausiaz hitz egiten dute umoretik. Bakean Dagoena Bakean Utzi emankizunaren haritik jarraituz, ikuskizun berrian ere generoa hartu dute umoregai, gizartea zertan luze eta zertan geratzen den motz galdetzeko. Kritika eginez, deseraikiz eta barre eginez bazterrak zirikatzen jarraitzen zuten.

2018an Barretartia umore-zerbitzuak proiektua martxan jarri zuen. Umoreari buruzko formatzailea ere bada, umorea hainbat testu-ingurutan baliabide gisa nola erabili irakatsi izan du (familian, eskolan, lanean, genero ikuspegian eta barreterapia).

Familiatik datorkio umore zaletasuna. Adibidez, aita Euskal Telebistako Txiskola programan Usurbilgo taldearekin txisteak kontatzen parte hartua zen.

Sariak 
 2007: Finalista Educaweb sarien 1. edizio kategoria instituzionalean, Iparrorratza: euskarazko on line orientazio akademikoaren zerbitzua. Ander Altunaren, Emilio Delgado, Idoia Torregarai, Ireide Arriolabengoa, Uxune Martínez eta Zuriñe Etxanobe. Udako Euskal Unibertsitatea.

Erreferentzia

Ikus, gainera 

 Mirari Martiarena
 Ane Sarasua
 Mari Karmen Menika
 Nekane Intxaurtza
 Irati Iciar
 Ainhoa Latatu

Kanpo estekak 
 Pakian donai, pakian utzi Hamaika Telebista, (2018-03-16)
 @bootxo@mastodon.eus
 @bootxo, Idoia Torregarairen kontua Twitterren.
 Idoia Torregarai Artizarra sare-sozialean
 Idoia Torregarai Linked-in sare-sozial profesionalean
 Harpa Jotzen EITBko podcast-a. Mirari Martiarena eta Idoia Torregarai
 «Idoia Torregarai: 'Mendizale utopikoa naiz ni, gustatzen zait baina ez naiz joaten'» www.eitb.eus 2019/09/09
 Idoia Torregarai 45 emaitza Usurbilgo Noaua! aldizkarian 'Idoia Torregarai' bilatuta.
 Mende erdia utopiaren xerka Gotzon Hermosilla. Berria, 2022-05-21

Usurbildarrak
Emakume komunikatzaileak
Udako Euskal Unibertsitatea
Emakume umoregileak
Euskal Herriko Unibertsitateko ikasleak
Gipuzkoako kazetariak
Euskal Herriko umoristak
Blogariak